MONITOR EXTERN Nr. 9

CUPRINS
Summit-ul NATO - 50 de ani de la înfiinţare - Washington D.C. - 23-25 aprilie 1999 

1. Noul Concept Strategic

2. Procesul de extindere al Alianţei 

3. Rolul componentei europene în cadrul Alianţei 

4. Reuniunile NATO-ţările vecine cu RF Iugoslavia, ţări semnatare ale Parteneriatului pentru Pace

ANEXE

Textul "Declaraţiei pentru Kosovo" prezentat la summit-ul de la Washington D.C. 

Noul Concept Strategic al NATO, care va ghida Alianţa în următorii ani (sinteză elaborată de Biroul Secretariatului de Presă al Casei Albe) 

Planul de Acţiune pentru Aderare (comunicat de presă al NATO) 

 

SUMMIT-UL NATO - 50 DE ANI DE LA ÎNFIINŢARE - WASHINGTON 23-25 APRILIE 1999

Conducătorii de stat şi de guvern ai ţărilor membre NATO s-au întâlnit în perioada 23-25 aprilie 1999 la Washington D.C. pentru a celebra ce-a de-a 50-a aniversare a Alianţei Nord - Atlantice şi pentru a redefini statutul Alianţei în secolul al XXI-lea.

S-a reafirmat faptul că Alianţa Nord-Atlantică, fondată pe principiile democraţiei, libertăţii individuale şi ale legalităţii, continuă să aibă la bază conceptul apărării colective; ea întrupează legătura transatlantică ce uneşte America de Nord şi Europa într-un parteneriat unic de securitate şi apărare.

S-a considerat că NATO în secolul al XXI-lea reprezintă o alianţă care menţine punctele puternice ale trecutului şi are noi misiuni, noi parteneri, noi membri.

Reuniunea aniversară de la Washington a constituit un moment esenţial pentru evaluarea activităţii NATO şi pentru evoluţia ei viitoare. Conform analizei efectuate de Alianţă, cele cinci decenii de existenţă a NATO au însemnat o perioadă de mare prosperitate pentru statele Alianţei, dovadă fiind faptul că astăzi această nouă Alianţă este mai mare, mai capabilă şi mai flexibilă, servind apărării colective şi capabilă să-şi asuma noi misiuni şi să poată face faţă confruntărilor viitorului.

Aceste noi misiuni includ contribuţia la prevenirea conflictelor şi angajarea deschisă în managementul crizelor, inclusiv în operaţiunile de răspuns în perioadele de criză. Pentru aceasta, Alianţa va conlucra cu alte state şi organizaţii pentru a promova securitatea, prosperitatea şi democraţia în regiunea euro-atlantică.

Problemele aflate în dezbaterea reuniunii de la Washington D.C. au fost:

· Elaborarea şi aprobarea Noului Concept Strategic;

· Procesul de extindere al Alianţei şi prezentarea Planului de Acţiune pentru ţările candidate la integrare;

· Intensificarea relaţiilor cu parteneri prin Parteneriatele de Pace

· Lansarea Iniţiativei de Apărare şi rolul componentei europene în cadrul Alianţei

· Stabilirea unui Dialog Mediteranean;

Intensificarea eforturilor Alianţei împotriva armelor de distrugere în masă şi a terorismului;

În programul summit-ului de la Washington au fost prevăzute şi Reuniunea NATO ţările vecine cu RF Iugoslavia şi Reuniunea NATO - ţările semnatare ale Parteneriatului pentru Pace.

Înaintea deschiderii oficiale a reuniunii de la Washington D.C. s-a desfăşurat şedinţa Consiliului NATO, care a adoptat Declaraţia privind Kosovo.

NOUL CONCEPT STRATEGIC

Elaborarea Noului Concept Strategic a fost considerată ca o parte a adaptării Alianţei la noile provocări la adresa securităţii. Conform declaraţiei finale a reuniunii, Alianţa a urmărit ca Noul Concept Strategic să răspundă realităţilor din mediul de securitate. Noul Concept Strategic reafirmă dorinţa de securitate colectivă şi legături transatlantice, ia în considerare provocările actuale, prezintă Alianţa ca pe o organizaţie gata să facă faţă activităţilor necesare menţinerii securităţii şi stabilităţii în Europa, subliniază nevoia de a proteja posibilităţile de apărare şi furnizează sfaturi pentru aceste scopuri.

Pentru a realiza aceste ţeluri, Alianţa a declarat că urmăreşte următoarele scopuri:

· Securitate - să furnizeze baza pentru un mediu stabil euro-atlantic, fundamentat pe dezvoltarea instituţiilor democratice şi pe angajamentul pentru rezolvarea paşnică a disputelor, în care nici o ţară nu trebuie să intimideze sau să forţeze o alta prin ameninţarea cu forţa;

· Consultare - să servească, conform articolului 4 din Tratatul de la Washington D.C. 1949, ca un forum transatlantic pentru consultările aliate în vederea atingerii unor interese vitale, care includ riscurile crescânde la adresa securităţii membrilor NATO.

· Apărare - apărarea împotriva oricărei ameninţări cu agresiunea, conform art. 5 şi 6 din Tratatul de la Washington D.C. din 1949, pentru întărirea securităţii şi stabilităţii în aria euro-atlantică.

· Managementul Crizelor - în conformitate cu art.7, Alianţa va contribui efectiv la prevenirea conflictelor şi se va angaja în managementul crizelor, inclusiv în operaţiunile de răspuns.

· Parteneriat - se va promova parteneriatul pe scară largă, cooperarea şi dialogul cu alte ţări din zona euro-atlantică, cu scopul de a mări transparenţa, încrederea reciprocă.

Şefii de stat şi de guvern din cele 19 ţări membre ale NATO au aprobat oficial sâmbătă, 24 aprilie, în a doua zi a summit-ului aniversar de la Washington D.C., un nou concept strategic ce defineşte rolul Alianţei Nord-Atlantice în secolul al XXI-lea.

Adoptarea unui nou concept strategic presupune trecerea de la "practică la teorie" sublinia secretarul general al NATO, Javier Solana.

Ultima versiune a conceptului strategic datează din 1991 fiind depăşită de schimbările strategice şi de noile misiuni pe care NATO şi le-a asumat în ultimii aproape zece ani. Aliaţii au suprimat astfel toate menţiunile din text referitoare la Uniunea Sovietică şi Pactul de la Varşovia, în prezent dizolvate.

Ei au căzut de acord să renunţe la una din misiunile esenţiale ale NATO, şi anume la aceea vizând păstrarea unui "echilibru strategic" în Europa, care nu mai avea nici o justificare.

- S-au definit două noi misiuni esenţiale pentru noua Alianţă Nord-Atlanică a secolului al XXI-lea: gestionarea crizelor în afara teritoriului statelor membre, în zona euroatlantică, şi o funcţie de cooperare, de parteneriat şi de dialog.

- Punerea la punct a unui nou concept strategic a provocat un important diferend între Franţa şi Statele Unite ale Americii în ceea ce priveşte baza legală a viitoarelor intervenţii a NATO. Parisul a dorit ca textul noului concept să consacre primatul ONU asupra NATO, în timp ce SUA vor să limiteze la maximum orice referinţă la Naţiunile Unite pentru a "nu lega mâinile Alianţei Nord-Atlantice", pe care ONU o domină şi care reprezintă principalul vector de influenţă în Europa. Diferendul se poartă în jurul războiului din Iugoslavia, condus fără autorizare explicită din partea Consiliului de Securitate al ONU. SUA a considerat acest exemplu drept un precedent, în timp ce Franţa nu vedea în el decât o excepţie de la regulă.

Turcia şi-a exprimat şi ea rezervele sale referitoare la posibilitatea ca statele europene să acţioneze în viitor cu mijloace NATO, fără o participare directă a SUA, în condiţiile în care Turcia nu face parte din UE şi nici din Uniunea Europei Occidentale.

PROCES UL DE EXTINDERE A ALIANŢEI

În capitolul 7 al Comunicatului Final al Reuniunii de la Washington D.C. a fost abordată problematica viitoarei extinderi a Alianţei:

- S-a reafirmat hotărârea Alianţei de a continua extinderea, conform Articolului 10 al Tratatului Nord-Atlantic din 1949 şi în concordanţă cu paragraful 8 al Declaraţiei de la Madrid.

- S-a subliniat că acest fapt este parte a unui proces evolutiv care ia în considerare dezvoltarea politică şi de securitate, parte a unei strategii mai largi de proiectare a stabilităţii şi de acţiune împreună cu partenerii în construirea unei Europe libere şi unite: "procesul de lărgire se va întări, iar aceşti ultimi trei membri nu vor fi ultimii".

- S-au recunoscut şi au fost salutate eforturile făcute de România şi Slovenia, Estonia, Letonia şi Lituania. S-au luat în considerare dezvoltările pozitive recente din Bulgaria şi Slovacia. S-a menţionat recunoştinţa pentru cooperarea NATO cu Macedonia şi Albania.

- O cooperare mai intensă cu ţările aspirante va creşte implicarea politică şi militară a acestora în treburile Alianţei. NATO va menţine relaţii active cu acele naţiuni care şi-au exprimat dorinţa de a fi membre şi cu acele ţări care vor dori să devină în viitor membre.

S-a aprobat un Plan de Acţiune pentru Aderare care cuprinde următoarele elemente:

· Programe anuale individuale pentru fiecare ţară, care să pregătească o viitoare aderare prin acordare de asistenţă politică, economică, de apărare, resurse şi securitate, precum şi stabilirea aspectelor legale;

· Un mecanism de răspuns la progresele ţărilor aspirante, prin intermediul unor programe care să includă atât sfaturi politice dar şi tehnice, precum şi o întâlnire anuală 19+1 pentru a studia progresele;

· Coordonarea asistenţei NATO în domeniul militar/al apărării;

· Un plan de apărare pentru aspiranţi care include o revizuire a scopurilor planificate. Miniştrii de externe ai statelor NATO vor urmări procesul de lărgire, incluzând implementarea Planului de Acţiune şi având în vedere procesul de extindere, care va fi discutat la viitorul summit ce va avea loc nu mai târziu de anul 2002.

Planul de Acţiune pentru Aderare este împărţit în cinci mari capitole: probleme politice şi economice, probleme militare şi de apărare, alocaţii bugetare, probleme de securitate şi probleme privind cadrul legislativ.

Potrivit Capitolului privind probleme politice şi economice, statele candidate vor trebui să rezolve disputele internaţionale prin mijloace paşnice, să respecte statul de drept şi drepturile omului, să rezolve disputele etnice sau internaţionale, inclusiv cele privind pretenţiile iredentiste sau disputele de jurisdicţie internaţională prin mijloace paşnice, în concordanţă cu principiile Organizaţiei pentru Securitate şi Cooperare în Europa (OSCE) şi să aplice o politică de bună vecinătate.

De asemenea, ţările candidate trebuie să instituie un control democratic şi civil asupra forţelor armate, să nu recurgă la forţă de o manieră contrară scopurilor ONU, să contribuie la dezvoltarea paşnică a relaţiilor internaţionale prin întărirea libertăţii instituţiilor şi promovarea stabilităţii, să continue să sprijine şi să acţioneze în cadrul Consiliului Parteneriatului Euro-Atlantic şi Parteneriatului pentru Pace.

Totodată, statele candidate trebuie să se angajeze în promovarea stabilităţii şi bunăstării, prin libertate economică, justiţie socială şi responsabilitate în domeniul protecţiei mediului.

Candidaţii vor trebui să-şi unească eforturile pentru crearea unui sistem colectiv de apărare şi pentru păstrarea păcii şi securităţii, să sprijine eficacitatea Alianţei prin împărţirea responsabilităţilor, costurilor şi beneficiilor, să se angajeze cu bună-credinţă în obţinerea consensului în toate problemele, să participe fără rezerve la consultările şi procesul decizional al Alianţei în privinţa problemelor politice şi de securitate, de interes pentru NATO.

În ceea ce priveşte problemele militare şi de apărare, candidatele vor trebui să accepte principiile Conceptului Strategic al Alianţei, să furnizeze forţe şi capacităţi pentru apărarea colectivă şi pentru celelalte misiuni ale NATO, să participe la structurile militare ale Alianţei, să participe la procesul decizional colectiv de apărare al Alianţei, să participe la acţiunile agenţilor NATO, să continue să sprijine Parteneriatul pentru Pace şi dezvoltarea relaţiilor de cooperare cu statele care nu fac parte din Parteneriatul pentru Pace şi să continue procesul de realizare a interoperabilităţii cu forţele militare ale statelor membre NATO.

Capitolul referitor la alocaţii bugetare prevede că ţările candidate vor trebui să aloce resurse bugetare suficiente pentru implementarea angajamentelor faţă de Alianţă, să instituie structuri naţionale care să gestioneze aceste alocaţii bugetare, să aloce fonduri prestabilite pentru sprijinirea activităţilor comune ale Alianţei şi să coopereze cu structurile Alianţei.

În privinţa problemelor de securitate, statele candidate vor trebui ca, până în momentul aderării, să instituie măsuri şi proceduri suficiente pentru asigurarea securităţii informaţiilor sensibile, potrivit politicilor de securitate NATO.

Problemele privind cadrul legal impun faptul că noii membri, până la acceptarea lor completă, vor trebui să adere la Tratatul Nord-Atlantic, încheiat în 4 aprilie 1949. Până la admiterea în NATO, candidaţii vor trebui să adere la Acordul privind părţile semnatare ale Tratatului Nord-Atlantic, cu privire la statutul forţelor lor şi la Protocolul privind statutul cartierelor generale militare internaţionale. De asemenea, candidaţii vor trebui să adere la următoarele acorduri: Acordul privind Statutul Tratatului Organizaţiei Nord-Atlantice şi Acordul privind statutul misiunilor şi reprezentanţilor unor terţe state, partenere la NATO, Acordul privind securitatea informaţiilor, Acordul privind garantarea reciprocă a secretului invenţiilor şi patentelor privind Apărarea, precum şi Acordul NATO privind comunicarea şi informaţiile tehnice în scopuri militare.

Potrivit Planului de Acţiune pentru Aderare, fiecare stat aspirant va trebui să îşi definească un plan anual naţional de pregătire pentru o viitoare admitere.

NATO va prezenta anual, fiecărui stat candidat, un raport privind evaluarea progreselor făcute în cadrul programelor naţionale anuale.

În comunicatul final al summit-ului de la Washington D. C. se afirmă că partenerii NATO îşi vor face mai bine auzite obiectivele lor şi vor crea o bază solidă pentru o mai intensă colaborare între cele două părţi, în secolul al XXI-lea. Pentru a asigura împlinirea acestor obiective s-a adoptat următorul pachet de hotărâri:

· Crearea unui cadru politico-militar pentru operaţiuni bilaterale, care va mări rolul PpP în luarea deciziilor politice.

· Stabilirea unui concept al capacităţilor operaţionale, care va permite o mai mare cooperare militară, între aliaţi şi parteneri, coordonată de Consiliul aflat în Sesiune permanentă.

· Crearea unui program de intensificare a acţiunilor PpP şi de armonizare a lor cu cele ale NATO. Acest program include şi prezentarea rolului pe care-l vor juca cele trei noi organizaţii al PpP: Consorţiul Ministerelor Apărării şi al Institutelor de studiu privind securitatea, Centrul de antrenare şi Centrul de stimulare a acţiunilor PpP. Consiliul, aflat în sesiune permanentă, va supraveghea punerea în aplicare a acestui program.

ROLUL COMPONENTEI EUROPENE ÎN CADRUL ALIANŢEI

În comunicatul final al summit-ului de la Washington D.C. se precizează că se va acorda un rol mai substanţial "componentei europene" în cadrul Alianţei.

Astfel, la punctul 9 se precizează că Alianţa salută "întărirea politicii europene în materie de securitate şi apărare prin Tratatul de la Amsterdam. Acesta este un proces deosebit de important pentru Alianţă şi confirmă rolul mai puternic european în contribuţia la vitalizarea Alianţei pentru secolul XXI".

În acest scop:

a. Uniunea Europeană va avea acţiuni autonome şi poate lua decizii care să aprobe acţiuni militare fără ca NATO să se implice;

b. NATO şi UE vor asigura dezvoltarea consultărilor reciproce, cooperării şi transparenţei, pe baza mecanismelor deja existente între cele două organizaţii;

c. UE şi aliaţii europeni vor întări capacităţile militare, în special pentru noi misiuni; 

d. Se acceptă ca alte ţări, nemembre, să participe la operaţiunile de răspuns în perioada de criză, prin consultări în cadrul UEO;

e. Se exprimă hotărârea de a dezvolta deciziile adoptate la Berlin în 1995.

Punctul 10 dezvoltă în continuare rolul conferit UEO şi aranjamentele de coordonare cu NATO, implicit mecanismele prin care aceasta va acţiona:

Consiliul Permanent va aproba aceste aranjamente care vor respecta cerinţele NATO, astfel că:

- Se asigură accesul UE la capacităţile NATO pentru a contribui la elaborarea unor planuri militare;

- Se vor identifica unele opţiuni de comandă europene, pentru ca UE să-şi asume efectiv responsabilităţile ce-i revin;

- Se vor adopta planurile de apărare ale NATO pentru a încorpora forţele UE în vederea anumitor operaţiuni.

- Se va promova cooperarea regională în cadrul EAPC, luând în considerare şi iniţiativele locale;

REUNIUNILE NATO- ŢĂRILE VECINE CU R.F. IUGOSLAVIA, ŢĂRI SEMNATARE ALE PARTENERIATULUI PENTRU PACE

Şefii de state sau de guverne din cele 19 ţări membre ale NATO s-au întâlnit, duminică, 25 aprilie 1999, la Washington D.C., cu reprezentanţii statelor vecine cu RF Iugoslavia, Albania, Bosnia, Bulgaria, Croaţia, Fosta Republică Iugoslavă a Macedoniei-FYROM, Slovenia şi România, puternic afectate de conflictul din provincia sârbă Kosovo

Javier Solana, secretarul general al NATO, a reafirmat că Alianţa Nord Atlantică va continua să acorde sprijin ţărilor vecine cu RF Iugoslavia.

Mulţumind celor şapte state vecine cu RF Iugoslavia pentru poziţia adoptată faţă de intervenţia NATO în Kosovo, dl. Solana a opinat că "trebuie să reuşim şi vom reuşi" în lupta împotriva preşedintelui iugoslav, Slobodan Miloşevici.

"NATO încearcă să reducă povara acestor ţări" - a declarat, la rândul său, preşedintele SUA, Bill Clinton, adăugând că "ar trebui să facem mai mult" şi asigurând că "vom riposta dacă Serbia îşi va ameninţa vecinii".

Liderii statelor NATO şi-au declarat, în Comunicatul final al Reuniunii de la Washington D.C., intenţia fermă de a pune în aplicare un plan de reconstrucţie economică pentru regiunea Balcanilor.

Decizia liderilor NATO a fost luată având în vedere faptul că o continuare a crizei din Kosovo şi din jurul acestei regiuni ameninţă să destabilizeze şi alte zone aflate în apropierea Iugoslaviei. NATO consideră "de o importanţă crucială transformarea regiunii sud-est-europene într-o zonă ferită de violenţă şi instabilitate", se arată în declaraţia finală a reuniunii NATO-ţările vecine cu RF Iugoslavia.

Comunicatul final al reuniunii aniversare precizează că, în opinia liderilor NATO, securitatea regiunii Balcanilor este esenţială pentru asigurarea unei stabilităţi durabile şi pentru spaţiul euro-atlantic: "Obiectivul nostru este de a vedea ţările regiunii integrate în comunitatea euro-atlantică. Dorim ca ţările din Europa de Sud-Est să stabilească relaţii normale între ele, bazate pe respectarea drepturilor omului, a democraţiei, a libertăţii individuale şi a statului de drept", se arată în declaraţia finală.

"Trebuie să facem mai multe pentru aceste ţări atât economic, cât şi politic", a afirmat preşedintele american Bill Clinton, într-o conferinţă de presă, susţinută la încheierea reuniunii din ziua de 24 aprilie 1999.

La această reuniune, convocată la sugestia preşedintelui francez, Jacques Chirac, dintre statele nemembre ale Alianţei Nord-Atlantice au fost invitaţi doar şefii statelor membre ale Parteneriatului pentru Pace.

Dl. Emil Constantinescu a apreciat că Parteneriatul pentru Pace s-a dovedit a fi un mecanism eficient pentru îmbunătăţirea mediului de securitate în spaţiul euro-atlantic. "În toţi aceşti cinci ani am învăţat ce înseamnă controlul democratic asupra armatei şi am făcut cu toţii eforturi, şi noi şi NATO, pentru întărirea capacităţii de menţinere a păcii prin planificare, pregătire, exerciţii şi operaţiuni comune"- a afirmat preşedintele român în cursul reuniunii comune a şefilor de stat şi de guvern din statele membre ale Alianţei cu reprezentanţi ai ţărilor din Parteneriatul pentru Pace.

Dl. preşedinte Constantinescu a subliniat necesitatea consolidării flancului sudic al NATO, prin primirea "cât mai curând" a României, Sloveniei şi Bulgariei în Alianţă. "Pentru ţările noastre - a spus şeful statului român - care şi-au asumat aceleaşi riscuri ca oricare stat membru, fără a dispune de garanţiile şi avantajele reale ale calităţii de membru, stabilirea unui termen undeva dincolo de anul 2002 pare o perspectivă nedreaptă şi îndepărtată."

Dl. Emil Constantinescu a subliniat de asemenea faptul că România progresează constant pe calea democraţiei şi este un generator de securitate externă şi de stabilitate internă. Parteneriatul pentru Pace trebuie să rămână şi pe viitor cheia construirii unui spaţiu euro-atlantic stabil, sigur şi unit, dar nu trebuie să se transforme într-o alternativă la integrarea în NATO - a opinat şeful statului român.

Totodată, dl. Constantinescu a propus ca, începând din acest an, fiecare summit care va avea loc - între SUA şi UE, summit-ul G8 - să aibă un grup de lucru care să se ocupe de planul de reconstrucţie a sud-estului Europei, la care să participe reprezentanţi ai ţărilor din regiune.

România a prezentat la summit-ul NATO de la Washington D.C. un proiect de Parteneriat euro-atlantic pentru Sud-Estul Europei, într-o primă etapă, planul vizează asigurarea condiţiilor unei bune gestionări a consecinţelor crizei din Kosovo, urmând ca, într-o fază ulterioară, să fie încurajate societăţile civile democratice şi să fie stimulată integrarea tuturor statelor din regiune, inclusiv a Iugoslaviei, în OSCE şi în Consiliul Europei. Documentul apreciază ca necesară accelerarea procesului de extindere a NATO şi UE la statele din regiune.

Aceste obiective pot fi îndeplinite prin asistenţă politică, militară şi în materie de securitate, acordată de statele membre ale NATO, prin creşterea asistenţei UE pentru statele nemembre din regiune, accelerarea dezvoltării economiei de piaţă în întreaga regiune, crearea unui mediu investiţional stabil, precum şi acordarea de credite preferenţiale din partea instituţiilor şi organizaţiilor financiare internaţionale, se arată în proiectul României, ţară care deţine preşedinţia Cooperării Sud-Est Europene (SEEC). Iniţiativa a fost lansată de ministrul român de externe, Andrei Pleşu, în cadrul unei reuniuni, Uniunea Europeană - ţările vecine Iugoslaviei, desfăşurate recent la Luxemburg. Proiectul a fost dezbătut, în 19 aprilie, la Atena, de experţi din Albania, Bulgaria, Fosta Republică Iugoslavă a Macedoniei, Turcia şi România, precum şi de reprezentanţi ai preşedinţiei UE şi ai Procesului Royaumont.

La aceeaşi reuniune, Germania a fost inifiatoarea unui nou "Plan Marshall" de reconstrucţie economică a spaţiului sud-est european, care va fi considerat ca punct principal de discuţie la reuniunea de la Bonn, din 27 mai 1999.



ANEXE 


Declaraţia pentru Kosovo 


Prima zi a summit-ului de la Washington, transformată, aşa cum au observat analiştii, într-un adevărat "consiliu de război", pe tema conflictului din Iugoslavia, s-a încheiat printr-o declaraţie comună a celor 19 state membre, numită sugestiv "Declaraţia pentru Kosovo". 
Prezentăm în continuare, integral, cele 17 puncte ale acestei declaraţii:

1. Criza din Kosovo, care este rezultatul politicii de opresiune şi purificare etnică dusă de preşedintele Miloşevici, reprezintă un atac asupra valorilor pe care NATO le apără de la înfiinţarea sa, respectiv democraţia, drepturile omului şi supremaţia legii. NATO este hotărâtă să împiedice continuarea acestor nedreptăţi.

2. Acţiunile militare ale NATO împotriva RF Iugoslavia se bucură de sprijinul politic al întregii comunităţi internaţionale, reafirmate în recentele declaraţii ale secretarului general al Naţiunilor Unite şi ale reprezentanţilor Uniunii Europene: poporul iugoslav trebuie să trăiască în condiţii de securitate, în pace şi democraţie, multietnicitate, în egalitate şi în spiritul respectului pentru drepturile universale ale omului.

3. Acţiunile militare ale NATO nu sunt dirijate împotriva poporului sârb, ci împotriva politicii regimului de la Belgrad. Preşedintelui Miloşevici i se cere: să ordone încetarea tuturor acfiunilor de represiune şi violenţă în Kosovo, să ordone retragerea forţelor paramilitare, ale armatei şi ale poliliei sârbe din provincie; să accepte prezenţa unei forţe internaţionale de pace pe teritoriul provinciei; să accepte întoarcerea refugiaţilor în condiţii de securitate şi să permită accesul organizaţiilor de asistenţă şi ajutor umanitar la aceste persoane; să ofere asigurări credibile referitoare la hotărârea sa de a colabora în vederea realizării unui cadru politic bazat pe proiectul de pace de la Rambouillet.

4. Preşedintele iugoslav nu poate spera la un compromis în legătură cu aceste condiţii. Atâta vreme cât Miloşevici nu va accepta aceste exigenţe, operaţiunile NATO pe teritoriul Iugoslaviei vor continua. Considerăm că autorităţile de la Belgrad sunt răspunzătoare de securitatea tuturor cetăţenilor din Kosovo şi ne vom respecta promisiunea de a le asigura condiţii de siguranţă, pentru a se întoarce în provincie.

5. Acţiunile militare pe teritoriul Iugoslaviei vor fi intensificate, pentru a accentua presiunile asupra Belgradului. Guvernele statelor aliate au în vedere măsuri suplimentare în vederea presării regimului de la Belgrad. Aceste măsuri includ sancţiuni de ordin economic şi impunerea unui embargou economic, aşa cum au propus statele Uniunii Europene. Pentru a opri livrările de armament spre Iugoslavia avem în vedere acţiuni maritime, dar asta ţinând cont de consecinţele posibile asupra Republicii Muntenegru.

6. NATO este gata să oprească bombardamentele în momentul în care Belgradul va accepta condiţiile menţionate mai sus. Asta s-ar putea realiza prin adoptarea unei Rezoluţii a Consiliului de Securitate al ONU, care să ceară retragerea rapidă a forţelor sârbe şi demilitarizarea provinciei Kosovo, însoţită de o desfăşurare a unei forţe internaţionale pe teritoriul provinciei. O altă condiţie este acceptarea unei administraţii internaţionale provizorii a provinciei, care să permită o autonomie substanţială în Kosovo. NATO este gata să constituie o astfel de forţă internaţională, care să reunească contribuţia fiecăreia dintre ţările membre NATO.

7. Rusia are o responsabilitate specială în cadrul Naţiunilor Unite şi un rol important în demersurile pentru o soluţie politică a crizei din Kosovo. Această soluţie trebuie să cuprindă condiţiile enumerate anterior. Oferta din acest moment a preşedintelui Miloşevici nu răspunde acestor exigenţe. Pentru a găsi o soluţie optimă, intenţionăm să colaborăm cu Rusia în spiritul Actului fondator.

8. Atacurile, planificate pe termen lung, ale forţelor militare, paramilitare şi ale poliţiei sârbe împotriva populaţiei din provincie şi represiunea exercitată împotriva minorităţilor etnice din Iugoslavia reprezintă o catastrofă umanitară masivă, ce ameninţă să destabilizeze întreaga regiune.

9. NATO şi partenerii acesteia au răspuns prompt urgenţei umanitare şi şi-au intensificat operaţiunile de ajutor şi asistenţă pentru refugiaţii din Kosovo. În colaborare cu Înaltul Comisariat pentru Refugiaţi şi cu alte organisme competente, NATO a acordat ajutor umanitar persoanelor deplasate. Distribuirea ajutoarelor va continua atât timp cât va fi necesar.

10. Mulţumim bărbaţilor şi femeilor din statele membre NATO, care, cu mult curaj şi devotament, au asigurat succesul operaţiunilor noastre de distribuire a ajutoarelor umanitare. 

11. Atrocităţile împotriva etnicilor albanezi din Kosovo reprezintă o violare flagrantă a dreptului internaţional. Guvernele statelor membre NATO vor colabora cu Tribunalul Penal Internaţional în vederea anchetării fostei Iugoslavii, a celor responsabili pentru crime de război şi crime împotriva umanităţii până la cele mai înalte niveluri. NATO va face toate demersurile pentru obţinerea de probe şi informaţii pertinente. Nu poate exista o pace durabilă dacă nu se va face dreptate.

12. Recunoaştem şi apreciem susţinerea curajoasă pe care am primit-o din partea statelor din regiunea balcanică. Un rol deosebit de important a fost jucat de Macedonia şi Albania, mai ales pentru că aceste ţări au primit un număr foarte mare de refugiaţi din Kosovo. De asemenea, statele din regiune au avut de suportat importante greutăţi economice şi sociale de pe urma acestui conflict.

13. Nu vom tolera ca regimul de la Belgrad să ameninţe securitatea statelor vecine Iugoslaviei. Vom răspunde prompt eventualelor provocări ale Belgradului, acţiuni garantate de prezenţa trupelor NATO pe teritoriul acestor ţări.

14. Reafirmăm susţinerea noastră pentru integritatea teritorială şi suveranitatea tuturor statelor din regiune.

15. Reafirmăm sprijinul nostru pentru guvernul democratic ales al Republicii Muntenegru. Orice acţiune a preşedintelui Miloşevici împotriva preşedintelui muntenegrean Djukanovic va avea consecinţe grave. Forţele iugoslave trebuie să părăsească imediat teritoriul demilitarizat Prevlaka.

16. Obiectivul unei Europe de Est libere şi prospere şi integrate economic nu poate fi realizat decât dacă Iugoslavia nu va împiedica mersul spre democraţie. Reafirmăm în mod special protejarea drepturilor minorităţilor, incluzându-le pe acelea din Vojevodina şi Sandjak. 

17. Vom face din stabilitatea în sud-estul Europei o prioritate pe agenda de lucru a NATO. Guvernele statelor membre NATO, ca şi cele din OSCE şi Uniunea Europeană, vor coopera în vederea sprijinirii statelor din zona central şi est europeană, în vederea construirii unui viitor mai bun pentru această regiune, bazat pe principiile democraţiei, legii, integrării economice şi cooperării în materie de securitate.

 

NOUL CONCEPT STRATEGIC AL NATO, CARE VA GHIDA ALIANŢA ÎN URMĂTORII ANI (sinteză elaborată de Biroul Secretariatului de presă al Casei Albe)

Cei 19 lideri ai NATO au căzut de acord, astăzi, asupra unui nou concept strategic pentru următorii ani. Acest document esenţial subliniază rolul NATO în cadrul securităţii euroatlantice şi reprezintă o schemă strategică a planurilor militare ale Alianţei. Conceptul Strategic din 1999 este al şaselea document de acest fel aprobat de NATO. Penultimul concept strategic a fost elaborat în 1991.

Noul Concept Strategic al NATO răspunde la schimbările din mediul de securitate euroatlantic şi se axează pe următoarele elemente-cheie:

- Apărarea colectivă: Conceptul Strategic depăşeşte cadrul misiunii centrale a NATO , statuată la art.5 al Tratatului Atlanticului de Nord drept apărarea colectivă a membrilor săi.

- Capacităţile militare: Conceptul reafirmă hotărârea Aliaţilor de a întări capacităţile de apărare ale Alianţei, prin asigurarea unor forţe mai mobile, cu posibilităţi mai mari de susţinere, mai vitale şi mai capabile de a se angaja efectiv în întregul spectru al misiunilor NATO.

- Noile misiuni: Conceptul cere îmbunătăţirea capacităţii NATO de a-şi asuma noi misiuni care să răspundă unui spectru larg de posibile ameninţări la adresa intereselor comune ale Alianţei, inclusiv: conflictele regionale ca cele din Kosovo şi Bosnia, proliferarea armelor de distrugere în masă şi a mijloacelor de livrare a acestora şi ameninţările transnaţionale, cum ar fi terorismul.

- Noii membri: Conceptul reafirmă continua deschidere a NATO pentru primirea de noi membri şi angajamentul aliaţilor pentru lărgirea Alianţei, ca parte a unui efort mai larg de asigurare a păcii şi stabilităţii în toată comunitatea euro-atlantică.

- Întărirea relaliilor de Parteneriat: Conceptul reafirmă eforturile Alianţei de a construi relaţii de parteneriat cu rază largă de acţiune în scopul creşterii transparenţei şi încrederii reciproce în cadrul chestiunilor de securitate, ca şi al întăririi capacităţii aliaţilor şi partenerilor de a acţiona împreună.

- Capacităţile europene: Conceptul anunţă dezvoltarea Identităţii Europene de Securitate şi Apărare în cadrul NATO, ca element esenţial al adaptării continue a NATO, care să confere aliaţilor europeni o contribuţie mai eficientă la securitatea euro-atlantică.

 

PLAN DE ACŢIUNE PENTRU ADERARE (comunicat de presă al NATO)


l. Uşa NATO rămâne deschisă pentru noi aderări în baza Articolului 10 al Tratatului Atlanticului de Nord. Planul de Acţiune pentru Aderare (MAP), ce are la bază dialogul individual intensificat, este destinat problemelor ce vizează aderarea şi întărirea acestui angajament ferm în favoarea continuării extinderii, prin punerea în 
aplicare a unui program de activităţi ce vor ajuta ţările candidate să se pregătească pentru o eventuală aderare viitoare: Trebuie să se înţeleagă că deciziile, pe care le vor lua candidaţii pe baza avizelor primite, vor rămâne decizii naţionale, adoptate şi aplicate având ca singură bază responsabilitatea ţării implicate.

2. Programul propune ţărilor candidate o listă de activităţi din care acestea le vor alege pe cele care pot, după părerea lor, să le ajute să se pregătească mai bine. Participarea 
activă la mecanismele Parteneriatului pentru Pace (PpP) şi la Consiliul Parteneriatului Euroatlantic (EAPC) rămâne esenţială pentru ţările candidate, care doresc să-şi aprofundeze implicarea politică şi militară în cadrul acţiunilor Alianţei.


3.
Orice decizie de a invita o ţară candidată pentru a demara negocieri de aderare cu Alianţa va fi analizată, de la caz la caz, de aliaţi, conform paragrafului 8 al 
Declaraţiei Summit-ului de la Madrid şi Summit-ului de la Washington. Participarea la planul de acţiune pentru aderare, ce va avea loc pe baza unei autodiferenţieri, nu prevede respectarea unui interval de timp pentru luarea unei astfel de decizii şi nici garanţia unei aderări finale. Programul nu poate fi considerat drept o listă de criterii pentru aderare.

Punere în aplicare

l. Planul de acţiune pentru aderare, care este o manifestare practică a politicii uşii deschise, este împărţit în cinci capitole:

I. Probleme politice şi economice; 

II. Probleme militare şi de apărare;

III. Probleme de resurse;

IV. Probleme de securitate;

V. Probleme juridice.

În fiecare din aceste capitole, MAP indică problemele care ar putea fi examinate (lista nu este exhaustivă) şi descrie mecanismele cel mai bine adaptate pentru a ajuta ţările candidate să se pregătească pentru o posibilă aderare. Lista de probleme ce pot fi examinate nu constituie o enunţare a criteriilor de aderare şi este menită să înglobeze temele pe care ţările candidate însele au declarat că doresc să le abordeze.


2. Fiecare ţară candidată va fi invitată să-şi stabilească un program naţional anual de pregătire pentru o posibilă aderare viitoare care să fixeze obiectivele şi ţintele pentru acţiunile sale pregătitoare şi să conţină informaţii precise asupra măsurilor pe care le preconizează şi a autorităţilor răspunzătoare şi, atunci când evenimentul va avea loc, 
asupra calendarului acţiunilor respective şi aspectelelor specifice acestei pregătiri. Candidaţii vor fi liberi să-şi actualizeze programele după bunul lor plac. Alianţa va lua acest program drept bază de monitorizare a progreselor realizate de candidaţi şi de schimb de informaţii cu aceşti candidaţi.

3. Vor avea loc reuniuni în configuraţia 19+1 sub forma unui Consiliu şi a altor organisme şi în configuraţie echipă NATO IS/NMA, după caz.

4. Un schimb de informaţii şi de consultanţă cu privire la problemele legate de MAP vor fi acordate candidaţilor prin intermediul mecanismelor utilizate în prezent de parteneri, reuniuni 19+1 şi ateliere în ECHIPĂ NATO. Aceste ateliere vor avea loc atunci când astfel de măsuri se justifică, pentru a examina probleme cu caracter particular incluse în MAP.


5. Echipa NATO va fi condusă în mod obişnuit de secretarul general adjunct, directorul adjunct al statului-major militar internaţional, de şeful biroului sau de reprezentantul său. Echipa NATO va menţine o legătură strânsă cu organismele NATO pe tema consultărilor ce vor fi oferite candidaţilor. Procedurile corespunzătoare vor fi definitivate în timp, pe baza experienţei dobândite. Ţările candidate vor trebui să-şi adreseze cererile conducerii atelierelor, în scris, şi anume secretarului general adjunct pentru probleme politice. Acesta va fi însărcinat cu punerea în aplicare în ansamblu a planului de acţiune pentru aderare şi cu planificarea reuniunilor sub conducerea şi coordonarea generală a Înaltului Comitet Politic (SPC). 


6. În fiecare an, Alianţa va elabora pentru fiecare candidat un raport conţinând informaţii reciproce axate pe progresele realizare în domenii acoperite de programul naţional anual al candidatului respectiv. Acest document va forma baza de dezbateri a unei reuniuni a Consiliului Atlanticului de Nord cu ţara candidată. Raportul va ajuta la identificarea domeniilor care necesită o acţiune complementară, dar îi revine ţării candidate sarcina de a hotărî dacă va desfăşura această acţiune.

I. Probleme politice şi economice

Ţările candidate vor avea şansa de a-şi exprima şi argumenta disponibilitatea şi capacitatea de a-şi asuma obligaţiile şi angajamentele ce decurg din Tratatul de la Washington şi din dispoziţiile pertinente ale Studiului cu privire la extinderea NATO. Viitoarele ţări membre ale Alianţei trebuie să se conformeze principiilor fundamentale enunţate în Tratatul de la Washington, precum democraţia, libertatea individuală şi normele de drept sau alte dispoziţii pertinente figurând în Preambulul său.


2. Se prevede, de asemenea, pentru ţările candidate:

a. Să-şi soluţioneze diferendele internaţionale prin mijloace paşnice;

b. Să-şi demonstreze ataşamentul faţă de supremaţia legii şi a drepturilor omului;

c. Să-şi soluţioneze diferendele etnice sau litigiile teritoriale de ordin extern, inclusiv revendicările iredentiste sau litigiile jurisdicţionale de ordin intern prin mijloace paşnice, conform principiilor OSCE şi să aibă relaţii de bună vecinătate;

d. Să stabilească un control democratic şi civil adecvat al forţelor armate;

e. Să se ablină să recurgă la ameninţări sau la folosirea forţei, incompatibilă sub orice formă cu obiectivele Naţiunilor Unite;

f. Să contribuie la dezvoltarea relaţiilor internaţionale paşnice şi prieteneşti şi să-şi consolideze instituţiile libere promovând stabilitatea şi bunăstarea;

g. Să-şi menţină sprijinul total faţă de Consiliul Parteneriatului pentru Pace şi angajamentul deplin în cadrul acestuia;

h. Să-şi exprime voinţa de a promova stabilitatea şi bunăstarea prin libertatea economică şi justiţia socială şi o atitudine responsabilă în domeniul mediului înconjurător.

3. Se aşteaptă, de asemenea, din partea acestor ţări, în vederea aderării:

a. Să-şi unească eforturile în domeniul apărării colective şi prezervării păcii şi securităţii;

b. Să-şi menţină eficienţa în cadrul Alianţei şi să participe, în egală măsură, la responsabilităţi, costuri şi avantaje;

c. Să-şi demonstreze ataşamentul faţă de eforturile de bună-credinţă în vederea edificării consensului asupra tuturor aspectelor;

d. Să se angajeze să participe deplin la procesul de consultări şi de decizie al Alianţei pe probleme politice şi de securitate, de interes pentru Alianţă;

e. Să se angajeze să continue politica de deschidere a Alianţei conform Tratatului de la Washington şi Declaraţiilor Summit-urilor de la Madrid şi de la Washington.

Punere în aplicare


4.
Se aşteaptă ca ţările candidate să descrie modul în care au evoluat politicile şi practicile lor, ţinând cont de consideraţiile de mai sus (paragrafele 1 şi 2) şi să îşi facă cunoscute punctele de vedere şi asupra celorlalte elemente achiziţionate de la NATO, inclusiv Conceptul Strategic al Alianîei, dezvoltarea identităţii europene de securitate şi de apărare în cadrul NATO, Actul fondator NATO-Rusia şi Carta NATO-Ucraina şi să-şi dovedească voinţa şi capacitatea de a se conforma acestora.

5. Se aşteaptă ca ţările candidate să furnizeze anual informaţii cu privire la starea economiei lor, inclusiv principalele date macroeconomice şi bugetare, şi cu privire la evoluţia pertinentă a politicii lor economice.

6. Ţările candidate vor fi invitate să furnizeze Echipei NATO o contribuţie scrisă, ce va fi apoi trimisă direct aliaţilor pentru comentarii. În urma unor consultări adecvate în cadrul Alianţei, Echipa NATO va organiza o reuniune pentru a examina contribuţia furnizată şi problemele politice pertinente.

7. Astfel de reuniuni vor avea loc o dată pe an; reuniuni suplimentare ar putea fi organizate de comun acord.

8. Va fi organizată o reuniune anuală a Înaltului Comitet Politic (SPC) astfel încât aliaţii să returneze direct informaţiile diferiţilor candidaţi.

II. Probleme militare şi de apărare

Capacitatea ţărilor candidate de a-şi aduce contribuţia militară la apărarea colectivă şi la noile misiuni ale Alianţei ca şi dispoziţia lor de a-şi ameliora progresiv capacităţile militare vor fi factori ce va trebui să fie luaţi în cauză, determinând dacă ele pot sau nu să devină membre ale NATO. Participarea deplină la PpP operaţionale este o componentă, deoarece ea va aprofunda şi mai mult legăturile politice şi militare ale ţărilor candidate la Alianţă, ajutându-le să se pregătească în vederea participării lor la întreaga gamă a noilor misiuni. Noile state membre ale NATO vor trebui să fie gata să împartă rolurile, riscurile, responsabilităţile şi avantajele unei securităţi comune şi ale apărării colective. Trebuie să se aştepte ca ei să subscrie la strategia aliată aşa cum este ea expusă în Conceptul Strategic şi în alte declaraţii ministeriale.

2. Se aşteaptă din partea ţărilor candidate în momentul aderării lor:

a. Să accepte conceptul de securitate exprimat în Conceptul Strategic;

b. Să furnizeze forţe şi capacităţi pentru apărarea colectivă şi alte misiuni ale Alianţei;

c. Să participe, când este nevoie, la structura militară;

d. Să participe, când este nevoie, la sistemul colectiv de planificare defensivă al Alianţei;

e. Să participe, când este nevoie, în agenţiile NATO;

f. Să continue să susţină deplin PpP şi dezvoltarea relaţiilor de cooperare cu prietenii nemembri ai NATO;

g. Să contribuie la eforturile legate de standardizare şi/sau interoperabilitate.

Punere în aplicare

Măsurile de mai jos sunt destinate să ajute ţările candidate să-şi dezvolte capacităţile forţelor lor armate, inclusiv o creştere a interoperabilităţii, astfel încât ele să contribuie la eficacitatea Alianţei şi să demonstreze în acest fel că întrunesc condiţiile necesare unei viitoare aderări. Aceste măsuri se sprijină, acolo unde se poate, pe iniţiative existente. 

a. Ţările aspirante vor putea, conform procedurilor existente în cadrul PpP să ceară programe individuale de parteneriat, adaptate, pentru a-şi axa mai bine participarea la PpP, direct pe problemele esenţiale legate de aderare. În fiecare IPP (Program Individual de Parteneriat), unele domenii generice vor fi semnalate ca esenţiale lărilor candidate, acestea fiind invitate să acorde prioritatea dorită acestor domenii de cooperare.

b. Reuniuni anuale în cadrul schimburilor, în configuraţia 19+l, vor fi puse la punct pentru ţările candidate pentru a ajuta la coordonarea ajutorului bilateral şi multilateral şi pentru a maximaliza eficacitatea lor reciprocă, în scopul unei mai bune asistări a acestor ţări în cadrul procesului de aderare. 


c. În cadrul general al unui PARP lărgit şi adaptat şi conform procedurilor PARP, obiectivele de planificare, referitoare la maniera specifică cu privire la domeniile interesând cel mai direct ţările ce pregătesc structurile forţelor lor armate şi capacităţile lor în vederea unei eventuale aderări viitoare la Alianţă, vor fi elaborate cu ţările candidate. Se va realiza o examinare a progreselor îndeplinite în cadrul realizării acestor obiective de planificare.

d. Aceste obiective de planificare vor fi stabilite pe baza consultărilor dintre fiecare ţară candidată şi NATO şi se vor putea aplica oricărei componente a structurilor forţelor candidaţilor, nelimitându-se doar la singurele forţe declarate de aceste ţări în calitate de membri ai PpP.

e. Directivele ministeriale PARP vor conţine abordările şi măsurile specifice pe care fiecare ţară candidată le va putea adapta, în contextul MAP, pentru a-şi pregăti forţele în perspectiva unei posibile aderări viitoare la NATO.

f. Studiul PARP va fi utilizat de ţările candidate în scopul solicitării mai multor informaţii şi date într-un anumit număr de domenii, de exemplu cel al politicii generale de apărare, resurse şi cheltuieli pentru apărare, actuale şi prevăzute.

g. Ca semn al transparenţei şi în conformitate cu procedurile PARP, ţările candidate vor fi încurajate să comunice documente PARP individuale şi altor candidate, în afară de membrele NATO; în particular, ţările candidate vor fi încurajate să invite şi alte ţări candidate să participe la procesul de examinare cu privire la obiectivele de planificare. 

h. Ţările candidate vor fi invitate să asiste, în calitate de observatori, şi să participe la unele faze, clar definite, ale exerciţiilor realizate exclusiv cu ţările membre ale NATO, atunci când Consiliul va decide o participare a partenerilor la acestea, 
conform procedurilor în vigoare. Prioritate va fi acordată eficacitălii exerciţiilor. 

i. Viitoarele mecanisme ale NATO ce ar putea fi stabilite pentru evaluarea forţelor partenerilor în vederea unor operaţiuni de susţinere a păcii sub conducerea NATO şi pentru participarea partenerilor la exerciţii şi operaliuni PpP ale NATO, vor fi utilizate pentru a evalua gradul de interoperabilitate şi evantaiul capacităţilor forţelor ţărilor candidate. Dacă aria de aplicare a acestor mecanisme este extinsă la alte forţe decât cele privind operaţiuni de sprijinire a forţei, ele vor fi utilizate pentru a ajuta ţările candidate. 

j. O utilizare adecvată a tehnicilor de simulare ar putea fi realizată pentru instruirea forţelor şi punerea în aplicare a procedurilor.

III. Problema resurselor

Se aşteaptă de la noi ţări membre ale Alianţei să angajeze resurse bugetare suficiente pentru a avea mijloacele de a-şi îndeplini angajamentele pe care le implică o posibilă aderare. Programele lor naţionale trebuie să înfiinţeze structurile necesare pentru a întocmi şi a stabili bugete de apărare care să răspundă priorităţilor stabilite în materie de apărare şi să prevadă sisteme de formare pentru a familiariza personalul cu practicile şi procedurile NATO, în perspectiva unei posibile participări viitoare la structurile Alianţei.

2. Se aşteaptă de la ţările candidate în momentul aderării lor:

a) să aloce resurse bugetare suficiente pentru punerea în aplicare a angajamentelor Alianţei;

b) să fie puse deja în practică, la nivel naţional, structurile necesare pentru gestionarea acestor resurse bugetare;

c) să participe la activităţile Alianţei, realizate din fonduri comune, cu o cotă parte acceptată;

d) să participe la structurile Alianţei (reprezentare permanentă la sediul NATO; participare - în măsura necesităţilor - în agenţiile NATO).

Punere în aplicare

3. Prin recurgerea la mecanismele existente, inclusiv cele stabilite în cadrul PpP, şi organizarea unor eventuale studii interne şi sesiuni de formare, precum şi ateliere ale Echipei NATO, ţările candidate, în cazul în care vor solicita:

a) vor primi îndrumare pentru înfiinţarea, la nivel naţional, a structurilor, procedurilor şi mecanismelor care să le permită să trateze chestiunile prezentate mai sus şi să-şi rentabilizeze la maximum cheltuielile de apărare;

b) vor fi ajutate să formeze personalul necesar pentru aceste structuri precum şi pentru activitatea în cadrul NATO şi împreună cu Alianţa.

IV. Probleme de securitate

Se aşteaptă de la ţările candidate ca, în momentul aderării, să legifereze procedurile şi garanţiile suficiente pentru a sigura securitatea informaţiilor celor mai sensibile, conform prevederilor politicii NATO în materie de securitate.

Punerea în aplicare:

l. Ar putea fi iniliate, la cerere, stagii corespunzătoare pentru ţările candidate în domeniile securităţii, în materie de personal, de securitate fizică, de securitate a documentelor, de securitate industrială şi de securitate informatică. Programele individuale vizând ţările candidate ar putea fi elaborate conform necesităţilor. Comisia de securitate şi Comisia specială a NATO ar putea dori să se reunească cu ţările candidate cu fiecare ocazie pe care o vor considera necesară şi utilă.

Probleme juridice

k. Pentru a-şi putea asuma angajamentele legate de calitatea de ţară membră, este oportun ca ţările candidate să-şi examineze şi să asimileze aranjamentele şi acordurile juridice corespunzătoare care reglementează cooperarea în cadrul NATO. Aceasta ar trebui să le permită să stabilească dacă legislaţiile lor naţionale sunt compatibile cu reglementările NATO. Trebuie, de altfel, ca ţările candidate să fie informate asupra modului în care ajung la un acord cu privire la procesul juridic oficial referitor la aderare.

1. Noile ţări membre, odată ce procedurile corespunzătoare au fost puse la punct, vor aproba Tratatul Atlanticului de Nord semnat la Washington pe 4 aprilie 1949.

2. Pe bază de invitaţie, noile ţări membre trebuie să adere la:



i) Convenţia între statele care fac parte din Tratatul Atlanticului de Nord cu privire la statutul forţelor lor (SOFA, la Londra) (Londra, 19 iunie 1951 );

ii)
Protocolul privind statutul cartierelor generale
militare internaţionale create în virtutea Tratatului Atlanticului de Nord (Protocolul de la Paris) (Paris, 28 august 1952).

3. Este prevăzut ca noile ţări membre să adere la convenţiile privind acordurile statutare, după cum urmează:

i. Convenţia privind Statutul Organizaliei Tratatului Atlanticului de Nord, al reprezentanţilor naţionali şi al personalului internaţional (Convenţia de la Ottawa) (Ottawa, 20 septembrie 1951);

ii. Acordul privind statutul misiunilor şi reprezentanţilor statelor terţe pe lângă Organizaţia Tratatului Atlanticului de Nord (Acordul de la Bruxelles) (Bruxelles, 14 septembrie 1994). 

iii. Este prevăzut ca noile lări membre să adere la acordurile tehnice următoare:

i) Acordul privind securitatea informaţiilor între părţile Tratatului Atlanticului de Nord (Bruxelles, 6 martie 1997);

ii) Acordul NATO pentru protejarea reciprocă a secretului invenţiilor referitoare la apărare, pentru care s-au făcut solicitări de brevet (Paris, 21 septembrie 1960);

iii) Acordul NATO privind comunicarea informaţiei tehnice în scopuri defensive (Bruxelles, 19 octombrie 1970).

4. Pentru o posibilă aderare la informaţiile ATOMAL, noile ţări membre trebuie să adere la:

a) “Acordul de cooperare referitor la informaţiile din domeniul atomic” (C-M(64)39 - Acord de bază);

b) “Dispoziţiile administrative de aplicare a Acordului” (C-M(68)41 (a cincea revizuire);

c) Se va conveni ca legislaţiile naţionale ale ţărilor candidate să fie compatibile, în măsura posibilului, cu alte aranjamente şi modalităţi de aplicare care reglementează cooperarea la nivel de NATO.

Punere în aplicare


2. În cadrul atelierelor Echipei NATO vor fi organizate expuneri privind chestiunile juridice şi dezbateri privind măsurile care trebuie adoptate. Ţările candidate ar putea furniza informaţii cu privire la dispoziţiile juridice existente şi cu privire la măsurile pe care vor trebui să le adopte pentru a adera la acorduri, inclusiv cu privire la existenţa sau absenţa obstacolelor constituţionale şi/sau juridice. 

3. Ţările candidate ar putea să furnizeze informaţii cu privire la eventualele piedici care ar putea apărea în legislaţiile lor naţionale, care s-ar putea interpune în calea unei integrări imediate şi în toate activităţile Alianţei. Schimburile de informaţii şi de experienţă în această chestiune ar putea avea loc cu toate ţările candidate, în cazul în care se va considera necesar.

